**VŠEOBECNÉ POKYNY A ĎALŠIE INFORMÁCIE**

1. Na EČ a PFIČ MS **si nezabudnite priniesť svoj občiansky preukaz** pre overenie totožnosti. V prípade zabudnutia občianskeho preukazu je potrebné zabezpečiť jeho doručenie do školy do doby odovzdania odpoveďového hárka (OH) testu EČ MS, aby vašu totožnosť mohol overiť predseda PMK/ŠMK.
2. V prípade straty občianskeho preukazu je potrebné priniesť pas/vodičský preukaz, prípadne potvrdenia o občianskom preukaze vydané príslušným OR PZ, ku ktorému doložíte iný doklad s fotografiou (napr. kartu ISIC a pod.).
3. Zistite a **zapamätajte si kód svojej školy a svoje rodné číslo**.
4. Počas MS **musíte mať vypnuté mobilné telefóny a ďalšie elektronické zariadenia s možnosťou pripojenia na internet**. V čase administrácie testov ich nemôžete používať ani na chodbách.
5. Počas testovania **môžete mať pri sebe vlastný nápoj**. Žiadne potraviny nie sú povolené (okrem konania PFIČ MS z vyučovacích jazykov). Pri občerstvovaní nesmiete rušiť spolužiakov a musíte dbať na to, aby ste neznečistili a nepoškodili OH a tlačivá PFIČ MS.
6. Nesmiete používať zošity, učebnice ani inú literatúru (okrem určenej literatúry pre PFIČ MS z vyučovacích jazykov, ktorá bude pripravená v učebni).
7. **Veci**, **ktoré** počas testovania **nepotrebujete** (aj peračníky, mobilné telefóny a ďalšie elektronické zariadenia s možnosťou pripojenia na internet), **nesmú byť na laviciach**, ani v tesnej blízkosti lavice, ale na mieste, ktoré určí administrátor.
8. Počas MS môžete používať pripravené pomocné papiere označené pečiatkou školy, ktoré vám rozdá administrátor. Do testov EČ MS nesmiete písať, odpovede na úlohy zaznačíte do OH. **Odpovede písané na pomocný papier sa neberú do úvahy**. Ak vám nebude stačiť pridelený pomocný papier, môžete si v tichosti vziať ďalší z katedry.
9. Pri písaní do OH môžete používať iba **perá s čiernou alebo modrou náplňou**. Nesmiete písať obyčajnou ceruzkou alebo pentelkou, plniacim ani veľmi tenko alebo slabo píšucim perom (nie sú vhodné na skenovanie OH). **Pripravte si viac** vhodných **pier**.
10. V prípade, že sa v priebehu EČ a PFIČ MS **budete správať nedovoleným spôsobom** (používanie nepovolených pomôcok, komunikovanie mobilným telefónom, odpisovanie, vyrušovanie a pod.), predseda predmetovej maturitnej komisie vašu skúšku preruší. V tom prípade **musíte opustiť učebňu**, **skúška je neplatná a budete ju musieť opakovať** v riadnom termíne nasledujúceho školského roka.